மல்லிகை அரிசி

மல்லிகை அரிசி (ஆங்கிலம்: Jasmine rice (தாய்: ข้าวหอมมะลิ; இராயல் தாய் பொது ஒலிபெயர்ப்பு முறை (RTGS): காவ் ஹோம் மலி; தாய் உச்சரிப்பு: [kʰâːw hɔ̌ːm malíʔ]) என்பது; ஒரு நீண்ட தானிய வகை நறுமண அரிசியாகும். தாழை(பூந்தாழை அல்லது  இரம்பை இலை) மற்றும் சோளப்பொரி ஆகியவற்றை நினைவூட்டும் இதன் நறுமணம்,  அரிசிச் செடியால் இயற்கையாக உற்பத்தி செய்யப்படும் நறுமணச் சேர்மங்களால் ஏற்படுகிறது; இவற்றில் 2-அசிடைல்-1-பைரோலின் என்பது மிகவும் குறிப்பிடத்தக்கது. நறுமணத்தின் தீவிரம் விரைவாகக் குறைவதால், பல தென்கிழக்கு ஆசியர்களும் மற்றும் அரிசி விரும்பிகளும் ஒவ்வொரு ஆண்டும் புதிதாக அறுவடை செய்யப்படும் 'புதிய பயிர்' மல்லிகை அரிசியையே விரும்புகின்றனர். மேலும் இந்த மல்லிகை அரிசி என்பது, ஒரைசா சட்டைவா வகையைச் சேர்ந்தது. 

மல்லிகை அரிசி முதன்மையாக தாய்லாந்து (தாய் ஓம் மாலி அல்லது தாய் மணம் கொண்ட அரிசி), கம்போடியா (ப்கா இரம்டுவோல் அல்லது கம்போடிய மல்லிகை அரிசி), இலாவோசு மற்றும் தெற்கு வியட்நாமில் வளர்க்கப்படுகிறது. இது சமைக்கும்போது ஈரப்பதமாகவும் மென்மையாகவும் இருக்கும், சற்று இனிப்பு சுவையுடன் இருக்கும். தானியங்கள் ஒட்டிக்கொண்டு சமைக்கும்போது ஓரளவு ஒட்டும் தன்மையுடையவை, இருப்பினும் பசையுள்ள அரிசியை விட (ஒரைசா சட்டைவா போல. பசையுள்ள) குறைவான ஒட்டும் தன்மை கொண்டவை. ஏனெனில் இது குறைவான அமிலோபெக்டினைக் கொண்டுள்ளது. இது அமெரிக்க நீண்ட தானிய அரிசியை விட மூன்று மடங்கு ஒட்டும் தன்மை கொண்டது.

மல்லிகை அரிசியைப் அறுவடை செய்ய, அதன் நீண்ட தண்டுகள் வெட்டப்பட்டு, கதிரடிக்கப்படுகின்றன. பின்னர் அந்த அரிசியை உமி நீக்கப்படாத நெல் வடிவத்தில் வைத்திருக்கலாம், அல்லது உமியை நீக்கி பழுப்பு அரிசியாக மாற்றலாம், அல்லது முளை மற்றும் தவிடு முழுமையாகவோ அல்லது பகுதியாகவோ நீக்கப்பட்டு, வெள்ளை அரிசியாக அரைக்கப்படலாம்.

மல்லிகை அரிசிக்கும் அதே பெயருடைய மல்லிகைச் செடிக்கும் நேரடியாகத் தொடர்பு இல்லை.

 தோற்றம் 
மல்லிகை அரிசியின் தோற்றத்தை, சோன்புரி மாகாணத்தில் உள்ள பனாட் நிகோம் மாவட்டத்தில் உள்ள பான் லேம் பிராடு என்ற இடத்தில்  கண்டறியலாம். அங்குதான் அசல் காவ் டாவ் மாலி அரிசி கண்டுபிடிக்கப்பட்டது. "மாதிரி 105" என்று அறியப்பட்ட அந்த அரிசி மாதிரி, அதன் மெல்லிய, மல்லிகை போன்ற வெள்ளை நிற நீளமான தானியத்திற்காகவும், தாழம்பூ இலையைப் போன்ற இயற்கையான நறுமணத்திற்காகவும் தேர்ந்தெடுக்கப்பட்டது. இது 1940-களின் நடுப்பகுதிக்கும் 1950-களின் முற்பகுதிக்கும் இடையில் சாச்சோங்சாவ் மாகாணத்தில் உள்ள பாங் கிளா மாவட்டத்திற்குக் கொண்டுவரப்பட்டது. இறுதியில், அந்த அரிசிக்கு அதிகாரப்பூர்வமாக காவ் டாவ் மாலி 105 (தாய்: ข้าวดอกมะลิ 105, பொருள்: 'மல்லிகைப்பூ அரிசி 105') என்று பெயரிடப்பட்டது. இது பெரும்பாலும் "காவ் ஓம் மாலி" (தாய்: ข้าวหอมมะลิ, பொருள்: 'மல்லிகை அரிசி') அல்லது சுருக்கமாக "ஓம் மாலி" (தாய்: หอมมะลิ, பொருள்: 'நறுமணமுள்ள மல்லிகை') என்று அழைக்கப்படுகிறது. இது இப்போது முதன்மையாக தாய்லாந்தின் வடகிழக்கு பிராந்தியத்தில், குறிப்பாக துங் குலா ரோங் ஹாய் பகுதியில் பயிரிடப்படுகிறது.

 மேலும் காண்க 

 மைசூர் மல்லி
 தூயமல்லி
 கொத்தமல்லி சம்பா

 சான்றுகள் 

பகுப்பு:நெல்
பகுப்பு:நெல் வகைகள்